Source: https://beta.e-justice.europa.eu/47/MT/family_maintenance?ITALY&action=print&init=true
Timestamp: 2020-01-19 13:38:40+00:00
Document Index: 444253

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Art. 2948', 'qorti ', 'Art. 56']

Fid-dritt Taljan, is-servizzi ta' għajnuna għall-familji għandhom ismijiet, kundizzjonijiet u ammonti differenti skont ir-relazzjonijiet bejn il-persuna responsabbli u l-benefiċjarji.
L-"obbligazione alimentare" jikkonsisti fil-forniment ta' għajnuna materjali affavur ta' persuna inkapaċi li ssostni lilha nfisha b'mod awtonomu u liema obbligu jiġi impost fuq ċerti persuni ddefiniti bil-liġi fil-kuntest tal-obbligi ta' solidarjetà familjari.
Ir-regoli għal dan it-tip ta' manteniment huma stipulati fl-Artikoli 433 et seq. tal-Kodiċi Ċivili u jissuponu:
l-eżistenza ta' relazzjoni legali speċifika bejn il-persuna li hija responsabbli mill-manteniment u l-benefiċjarju
is-sitwazzjoni ta' bżonn tal-benefiċjarju li mhuwiex f'pożizzjoni li jipprovdi waħdu għall-manteniment tiegħu stess.
Il-persuni marbutin bl-obbligu li jipprovdu manteniment jikkonsistu f'dan l-ordni hawn taħt:
il- ġenituri u fin-nuqqas tagħhom, l-axxendenti l-aktar qrib
ir-raġel tat-tifla u l-mara tat-tifel
il-missierijiet u l-ommijiet tar-rispett
l-aħwa bniet jew subien.
L-obbligu jirrigwarda min jinsab fl-eqreb grad ta' parentela, fl-ordni indikat hawn fuq. Jekk diversi persuni jinsabu fl-istess grad, l-obbligu jinqasam prorata skont il-kundizzjonijiet ta' dħul tagħhom.
L-ammont li jrid jitħallas ikun proporzjonali għall-bżonnijiet tal-persuna li titlob il-manteniment u għall-kundizzjonijiet ta' dħul tad-debitur. Madankollu, il-manteniment ma għandux jaqbeż dak meħtieġ għall-għajxien tal-kreditur, anki jekk jittieħed kont tal-pożizzjoni soċjali tiegħu.
L-"assegno di mantenimento" huwa l-forniment ta' għajnuna finanzjarja ta' konjuġi lill-konjuġi l-iehor, f'każ ta' separazzjoni jew ta' divorzju, u għandu l-għan li jiżgura li l-persuna li tirċevih tibqa' iżżomm l-istess kundizzjonijiet ta' għajxien bħal dawk li kienet tgawdi minnhom matul iż-żwieġ. L-"assegno di mantenimento" huwa indipendenti mill-istat ta' bżonn tal-benefiċjarju u jista' jintalab anki jekk il-benefiċjarju qiegħed jaħdem; dan jista' jitneħħa u jiġi sostitwit b'pagament uniku.
Billi dan it-tip ta' manteniment għandu l-għan li jiżgura għall-konjuġi livell ta' għajxien li huwa simili għal dak li ppreċeda s-separazzjoni, dan ikun ġeneralment ogħla mill-"assegno alimentare". Madankollu, l-"assegno di mantenimento" mhuwiex dovut lill-konjuġi li huwa meqjus responsabbli għas-separazzjoni.
It-terminu "assegno di mantenimento" jirreferi wkoll għall-appoġġ finanzjarju li l-ġenituri jridu jħallsu għat-tfal tagħhom meta huma jisseparaw jew jiddivorzjaw.
It-tfal għandhom id-dritt għall-manteniment mill-ġenituri f'proporzjon tal-mezzi rispettivi tagħhom u abbażi tal-kapaċità ta' xogħol professjonali jew fid-dar tagħhom. F'każ ta' separazzjoni jew ta' divorzju, il-qorti tistabbilixxi l-ħlas ta' manteniment regolari u tiddeċiedi l-ammont skont il-bżonnijiet tat-tfal, l-istandard tal-għajxien li dawn tal-aħħar kellhom meta kienu qegħdin igħixu maż-żewġ ġenituri, l-ammont ta' żmien mgħoddi ma' kull ġenitur, ir-riżorsi finanzjarji taż-żewġ ġenituri u l-valur finanzjarju tal-funzjonijiet domestiċi u ta' kura mwettqa minn kull ġenitur.
Sakemm isiru adulti, it-tfal għandhom id-dritt għall-manteniment mill-ġenituri f'proporzjon tal-mezzi rispettivi tagħhom u abbażi tal-kapaċità ta' xogħol professjonali jew fid-dar tagħhom. F'każ ta' separazzjoni jew ta' divorzju, il-qorti tistabbilixxi l-ħlas ta' manteniment regolari (ara l-punt preċedenti).
Jekk it-tfal saru maġġorenni iżda għadhom mhumiex finanzjarjament awtonomi, il-qorti tista' tordna lil wieħed mill-ġenituri jew lit-tnejn li huma sabiex iħallsu manteniment regolari, ġeneralment imħallas direttament lit-tfal. Ladarba it-tfal isiru finanzjarjament awtonomi, u jekk huma jerġgħu jgħaddu minn diffikulta finanzjarja, il-ġenituri huma responsabbli biss mill-"obbligazione alimentare".
Fl-aħħar, jekk it-tifel maġġorenni jkollu diżabbiltà serja, japplikaw ir-regoli għal tfal minorenni.
Għall-kisba tal-"alimenti", l-applikant irid iressaq rikors f'dan is-sens (att ta' ċitazzjoni) quddiem il-qorti tal-post ta' residenza tiegħu, billi jehmeż kull dokument li jista' jipprova' l-istat ta' bżonn tiegħu.
Huwa possibbli li jintalab lill-qorti l-iffissar ta' manteniment provviżorju, wara l-ftuħ tal-proċeduri u qabel ma tingħata d-deċiżjoni definittiva.
Jista' jintalab il-manteniment għat-tfal jew għal konjuġi fi proċeduri separati jew fil-kuntest tal-proċeduri ta' separazzjoni jew ta' divorzju. Il-manteniment jista' ukoll jiġi stabbilit mill-qorti matul l-ewwel seduta tal-proċeduri.
Skont ir-Regolament (KE) Nru 4/2009, fi kwistjonijiet relatati ma’ obbligi ta’ manteniment fl-Istati Membri, il-ġurisdizzjoni għandha tkun f’idejn:
(ċ) il-qorti li, skont il-liġi tagħha stess, għandha l-ġurisdizzjoni biex twettaq proċeduri li jikkonċernaw l-istatus ta’ persuna jekk il-kwistjoni relatata ma’ manteniment tkun anċillari għal dawk il-proċeduri, ħlief jekk dik il-ġurisdizzjoni tkun ibbażata biss fuq iċ-ċittadinanza ta’ waħda mill-partijiet, jew
(d) il-qorti li, skont il-liġi tagħha stess, għandha l-ġurisdizzjoni biex iżżomm proċeduri li jikkonċernaw ir-responsabbiltà ta’ ġenitur jekk il-kwistjoni relatata ma’ manteniment tkun anċillari għal dawk il-proċeduri, ħlief jekk dik il-ġurisdizzjoni tkun ibbażata biss fuq in-nazzjonalità ta’ waħda mill-partijiet.
Ir-rikors għal manteniment irid jiġi mressaq minn avukat, li jirrapreżenta l-parti fil-proċeduri.
L-assistenza minn avukat mhijiex meħtieġa jekk id-definizzjoni ta' "assegno di mantenimento" mhijiex inkluża fil-ftehim bejn iż-żewġ konjuġi li qegħdin jisseparaw. F'dan il-każ, il-ftehim jitressaq quddiem il-qorti, li tivvalidah wara li tkun ivverifikatu.
Ir-rikorrent f'kawża ċivili jrid iħallas taxxa magħrufa bħala "miżata għar-reġistrazzjoni (contributo unificato di iscrizione a ruolo)", li l-ammont tagħha tvarja skont it-tip u l-valur tal-kawża. Barra minn hekk, l-ordnijiet maħruġa mill-qorti huma suġġetti għal taxxa ta' reġistrazzjoni.
Madankollu, il-proċeduri dwar il-manteniment tat-tfal huma eżenti minn kull ħlas ta' miżati għar-reġistazzjoni.
Il-partijiet iridu jħallsu l-ispejjeż legali tal-avukati li jirrapreżentawhom fil-qorti.
Għall-kisba tal-għajnuna legali, ir-rikorrent irid ikollu dħul annwali taxxabbli li ma jkunx ogħla minn EUR 10 766,33. Jekk huwa jikkoabita flimkien mal-konjuġi tiegħu jew ma' membri oħra tal-familja tiegħu, id-dħul jiġi kkalkulat billi jingħadd id-dħul miksub matul l-istess perjodu mill-membri kollha tal-familja, inkluż ir-rikorrent. F'dan il-każ, id-dħul massimu biex wieħed jikkwalifika għall-għajnuna legali jiżdied b' EUR 1 032,91 għal kull membru tal-familja li miegħu r-rikorrent ikun qiegħed igħix.
It-talba għall-għajnuna legali titressaq quddiem il-Consiglio dell’Ordine degli Avvocati tal-post fejn tinsab il-qorti li għandha ġurisdizzjoni. It-talbiet iridu jsiru fuq formularji disponibbli mill-uffiċċju amministrattiv u fuq is-sit web tal-Consiglio dell'Ordine degli Avvocati, billi jiġu ppreżentati d-dokumenti indikati fuqhom.
Huwa meħtieġ li fit-talba jiġu indikati r-raġunijiet u l-motivi legali għat-talba u jitressqu l-provi dokumentati relatati, inkwantu l-Consiglio dell’Ordine degli Avvocati (il-Kamra tal-Avukati) jkun jista' jagħti l-benefiċċju tal-għajnuna legali biss jekk it-talbiet invokati matul il-proċeduri jkunu manifestament fondati.
Jekk il-Consiglio dell’Ordine degli Avvocati jilqa' it-talba, il-parti interessata tista' taħtar avukat difensur billi tagħżlu mill-elenku tal-avukati awtorizzati biex jaqdu l-funzjonijiet ta' avukat imħallas mill-Istat. Ċerti kunsilli jipproċedu sabiex jindividwaw l-avukat li jieħu l-kawża.
It-talba għal-għajnuna legali tista' ssir f'kull stadju tal-proċess u istanza tal-proċeduri u hija valida għall-istanzi suċċessivi kollha. Il-kundizzjoni ta' insuffiċjenza ta' dħul trid tippersisti matul il-perjodu kollu tal-proċess.
Is-sentenza li tiddikjara d-dritt għall-manteniment timponi l-obbligu fuq id-debitur li jakkomplixxi dak meħtieġ sabiex il-benefiċjarju jkun jista' jissodisfa l-eżiġenzi fundamentali ta' għajxien tiegħu (spejjeż tal-ikel, akkomodazzjoni, lbies u spejjeż għall-beni u s-servizzi intiżi sabiex jippermettu minimu ta' ħajja deċenti). Fl-iffissar tal-ammont tal-manteniment, il-qorti tieħu kont ukoll tal-kundizzjonijiet finanzjarji tad-debitur.
Is-sentenza li tiddikjara l-ammont tal-manteniment affavur tfal minuri, jew anki maġġorenni iżda nhux awtonomi, tieħu kont tal-ħtieġa dwar l-edukazzjoni u t-taħriġ.
Rigward is-separazzjoni personali, il-qorti tista' tordna lil partijiet terzi li jkunu obbligati jħallsu xi somom tal-flus lid-debitur, inkluż perjodikament (pereż. lill-impjegatur tiegħu), li jħallsu parti mis-somma direttament lill-konjuġi separat.
Il-manteniment affavur tat-tfal minuri huwa issoltu mħallas lill-konjuġi li għandha l-kustodja tagħhom.
Il-manteniment ordnat mill-qorti affavur ta' tfal li saru maġġorenni, iżda mhux awtonomi finanzjarjament, jitħallas direttament lit-tfal.
Jekk id-debitur ma jħallasx il-manteniment volontarjament, il-benefiċjarju għandu l-mezzi tas-soltu għall-infurzar tal-obbligi finanzjarji (eżekuzzjoni sforzata).
Id-dritt għall-manteniment mhuwiex per se suġġett għal terminu ta' preskrizzjoni. Il-ħlasijiet individwali dovuti u mhux imħallsa huma suġġetti għall-preskrizzjoni ta' perjodu ta' ħames snin (Art. 2948(2) tal-Kodiċi Ċivili). Barra minn hekk, il-preskrizzjoni hija sospiża bejn il-konjuġi u bejn dawk li jeżerċitaw ir-responsabbiltà parentali għall-persuni li jirċievu l-manteniment.
Ma teżistix fl-Italja organizzazzjoni jew awtorità li tista' tgħin lil dawk intitolati għall-manteniment sabiex jirċevuh. Il-parti interessata, personalment jekk hija maġġorenni jew permezz tar-rappreżentant legali tagħha jekk hija jkollha anqas minn 18-il sena, trid iġġib każ quddiem il-qorti li għandha ġurisdizzjoni, bl-assistenza ta' avukat.
Il-persuna intitolata għall-manteniment fil-konfront ta' debitur residenti f'pajjiż ieħor tista' titlob l-assistenza mingħand l-awtorità ċentrali Taljana u permezz tagħha, fl-Istat Membru li fih id-debitur stabbilixxa r-residenza użwali tiegħu, tressaq talba għal rikonoxximent, dikjarazzjoni li jkollha forza eżekutorja u ta' infurzar tad-deċiżjoni li tirrikonoxxi l-intitolament tagħha għall-manteniment, skont is-sistema ta' kooperazzjoni stabbilita mill-Kapitolu VII tar-Regolament (KE) Nru 4/2009.
Id-Dipartiment tal-Ġustizzja tal-Minorenni fi ħdan il-Ministeru tal-Ġustizzja - (Ministero della Giustizia - Dipartimento per la Giustizia Minorile) - hija l-awtorità ċentrali għall-Italja skont l-Artikolu 49 tar-Regolament (KE) Nru 4/2009 għall-irkupru tal-manteniment f'tilwim ta' natura transfruntiera fil-qasam ġudizzjarju Ewropew.
L-awtorità ċentrali tista' tiġi kkuntattjata fl-indirizz li ġej:
Tel. 0668188325
Faks 0668808085;
Posta elettronika: acitalia0409.dgm@giustizia.it
Il-kreditur li jirrisjedi barra mill-pajjiż u li beħsiebu jeżegwixxi fl-Italja d-deċiżjoni li tirrikonoxxi d-dritt tiegħu għall-manteniment, jista' ifittex għajnuna mill-awtorità ċentrali tal-Istat Membru u permezz tagħha, iressaq talba fis-sensi tal-Art. 56 tar-Regolament (KE) Nru 4/2009 b'mod li jibbenefika mis-sistema ta' kooperazzjoni stabbilita mill-Kapitolu VII ta' dan ir-regolament.
Konsegwentement, it-talba ma tistax titressaq direttament lill-awtorità ċentrali jew lill-awtoritajiet jew entitajiet privati oħra fl-Italja.
Rigward l-aċċess għall-ġustizzja, fil-kaijiet ta' tilwim transfruntier, l-iskema prevista fil-Kapitolu V tar-Regolament (KE) Nru 4/2009 hija direttament applikabbli.
Fil-qosor, dan ifisser li għal talbiet għal manteniment imressqa permezz tas-sistema deskritta fil-Kapitolu VII, li tirriżulta minn relazzjoni ta' filjazzjoni, tintuża' l-proċedura li ġejja:
fit-tilwim għar-rikonoxximent jew ir-rikonoxximent u d-dikjarazzjoni li jkollha forza eżekutorja ta' deċiżjonijiet u għall-infurzar ta' deċiżjoni maħruġa fl-Istat jew diġà rikonoxxuta, jekk il-benefiċjarju għandu anqas minn 21 sena, l-għajnuna legali b'xejn hija awtomatikament prevista, mingħajr ma jittieħed kont, għalhekk, tal-kriterji tad-dħul u tal-fondatezza tat-talba, kif previsti permezz tar-reglementazzjoni ġenerali (Ara l-punt 7);
għal tipi ta' każijiet oħra (talbiet għall-kisba jew għall-modifika ta' deċiżjoni) u jekk it-talba tirrigwarda persuna taħt l-età ta' 21 sena, l-għoti b'xejn tal-għajnuna legali huwa kkundizzjonat fuq valutazzjoni dwar in-natura manifestament fondata tat-talba, iżda mingħajr verifiki tad-dħul tal-persuna;
jekk l-applikant għandu aktar minn 21 sena, huwa jista' jibbenefika mill-għoti b'xejn tal-għajnuna legali abbażi tal-kriterji normali tad-dħul u tal-fondatezza tat-talba tiegħu, f'konformità mal-leġiżlazzjoni nazzjonali (ara l-punt 7).
Għat-talbiet dwar l-obbligi tal-manteniment li ma jirriżultawx minn relazzjoni ta' filjazzjoni (u għalhekk it-talbiet imressqa mill-konjuġi jew minn persuni oħra abbażi ta' rapport ta' parantela jew affinità), l-għajnuna b'xejn mill-Istat tingħata fil-preżenza ta' kriterji abitwali ta' dħul u ta' fondatezza tat-talba, f'konformità mal-leġiżlazzjoni nazzjonali (ara l-punt 7).
F'kull każ, il-kriterju tal-kontinwità jiġi applikat: ir-rikorrent li bbenefika totalment jew parzjalment mill-għajnuna b'xejn mill-Istat ta' oriġini huwa intitolat għall-għajnuna b'xejn mill-Istat anki fil-kuntest tal-proċedura li nfetħet fl-Italja għar-rikonoxximent, għad-dikjarazzjoni li jkollha forza eżekutorja u għall-infurzar tad-deċiżjoni.
Meta l-kriterji msemmija iktar 'il fuq huma ssodisfatti, l-awtorità ċentrali Taljana titrażmetti t-talba ta' għajnuna legali b'xejn lill-consiglio dell’ordine degli Avvocati, flimkien mad-dokumentazzjoni kollha meħtieġa fornita mill-parti interessata.
Il-consiglio dell’ordine degli Avvocati jiddeċiedi dwar l-għoti tal-għajnuna legali skont l-ipoteżijiet imsemmija hawn fuq.
Għall-ipproċessar ta' talba ta' kooperazzjoni trażmessa skont il-Kapitolu VII, l-awtorità ċentrali Taljana adottat il-metodu segwenti:
hija tinkoraġixxi soluzzjonijiet amikevoli tal-kontroversja billi tibgħat stedina lid-debituri sabiex jissodisfaw volontarjament l-obbligu tagħhom;
hija tistieden id-debitur sabiex jikkuntattja l-awtorità ċentrali biex jaqbel dwar il-modalitajiet tat-tranżazzjoni tal-kawża;
hija tillokalizza d-debitur billi taċċedi għall-bażi tad-data tar-Reġistru Nazzjonali tal-Muniċipalitajiet Taljani (Indice nazionale dei comuni italiani) u dik tal-Awtorità tal-Ħabsijiet (Amministrazione penitenziaria), jew inkella billi tikkuntattja l-uffiċċji lokali tal-insinwa;
hija tiġbor informazzjoni dwar id-dħul u l-beni tad-debitur, bl-għajnuna tal-pulizija għat-taxxa (polizia tributaria);
hija tiffaċilita l-ġbir ta' provi dokumentati, fil-kuntest tal-miżura speċifika prevista fl-Artikolu 51(2)(g) tar-Regolament, f'kooperazzjoni mal-awtoritajiet ġudizzjarji.
hija tiffaċilita l-għoti ta' għajnuna legali kif spjegat fil-punti 7 u 18 iktar 'il fuq.